钦定古今图书集成/明伦汇编/氏族典/第309卷 > 《凌迪知万姓统谱》 > 狼瞫
## 钦定古今图书集成/明伦汇编/氏族典/第309卷 > 《凌迪知万姓统谱》 > 狼瞫

按《左传》，文公二年春，“秦孟明视帅师伐晋，以报殽之
役。二月，晋侯御之，先且居将中军，赵衰佐之。王官无
地御戎，狐鞫居为右。甲子，及秦师战于彭衙，秦师败
绩。晋人谓秦拜赐之师战于殽也。晋梁弘御戎，莱驹
为右。战之明日，晋襄公缚秦囚，使莱驹以戈斩之。囚
呼，莱驹失戈。狼瞫取戈以斩囚，禽之，以从公乘，遂以”
为右。箕之役，先轸黜之，而立续简伯。狼瞫怒其友曰：
“盍死之！”瞫曰：“吾未获死所。”其友曰：“吾与女为难。”瞫曰：
“《周志》有之，勇则害上，不登于明堂。死而不义，非勇也。
共用之谓勇。吾以勇求右，无勇而黜，亦其所也。谓上
不我知，黜而宜，乃知我矣。子姑待之。”及彭衙，既陈，以
其属驰秦师，死焉。晋师从之，大败秦师。君子谓狼瞫
于是乎君子。《诗》曰：“君子如怒，乱庶遄沮。”又曰：“王赫斯
怒，爰整其旅。”怒不作乱而以从师，可谓君子矣。